Springbokke teen All Blacks: Baie vrae, maar genoeg antwoorde?Nieu-Seeland se Ardie Savea en Suid-Afrika se Makazole Mapimpi (links) (21 September 2019) (Foto: AP Photo/Jae Hong) Daar is nie ŉ baie groot verskil tussen die rugbyspanne van Suid-Afrika en Nieu-Seeland nie, maar tog sal die Springbokke ŉ bietjie meer moet doen om die All Blacks te troef. Die All Blacks het Saterdag in Yokohama die Springbokke in dié spanne se openingswedstryd in Groep B van vanjaar se Wêreldbekertoernooi met 23-13 geklop nadat hulle rustyd reeds met 17-3 voor was. Dit was hard en genadeloos, want albei spanne het nie ŉ duim vir mekaar gewyk nie en mekaar voos geduik en by die losskrums uitgehaal. Dit was weer ŉ geval van daardie klein dingetjies wat die groot verskil tussen die spanne was. Die Bokke het na hul sterkpunte gespeel, maar hulle was te voorspelbaar, wat half te verwagte is. Wanneer Cheslin Kolbe op loop gegaan het, was daar elke keer papelellekoors in die All Black-kamp. Maar hoekom hom net inspan om teenaanvalle te loods? Hoekom nie meer vir Willie le Roux in agterlynbewegings inspan nie? Of is dit oudmodiese taktiek? Word Faf de Klerk se hoë skoppe nie oordoen nie? Probeer Damian de Allende nie veel oor die voordeellyn kom nie? Maak die Bokke nie te veel staat opskietverdediging en skeep dan ander afdelings van hul spel af nie? Ja, dit was die taktiek toe die Bokke die Rugbykampioenskap gewen het en ja, dit was in die afgelope vier toetse die spelpatroon teen die All Blacks. Maar intussen het die All Blacks hul huiswerk gedoen. Gaan kyk maar weer na die video. Die All Blacks het male sonder tal nie spelers by die afbreekpunte gehad wanneer die Bokke reeds besit gewen het nie. Dit het hulle in staat gestel om ŉ amperse onpriembare verdedigingslyn te vorm, met die agterste driehoek wat reg gestaan het vir die bombardement van hoë skoppe. Moet vir geen oomblik dink dat die All Blacks nie ook baie geskop het nie. Aaron Smith en Richie Mo’unga het ook baie geskop, maar takties meer akkuraat. Is die Bokke nou op moedverloor se vlakte? Beslis nie, want hulle sal na alle waarskynlikheid tweede in die groep eindig en tot die kwarteindronde deurdring. Dan wag die Noordelike Halfrond se Ierland of Skotland en dan Engeland of Wallis (as hulle so ver vorder in die halfeind) … met die Al Blacks in ŉ moontlike eindstryd. Hou maar net duim vas dat die beseringspook nie verder wil kom kuier nie. *Punte: Nieu-Seeland 23 (17): Drieë: George Bridge, Scott Barrett. Doelskoppe: Richie Mo’unga (2). Strafdoele: Mo’únga (2), Beauden Barrett. Suid-Afrika: 13 (3): Drie: Pieter-Steph du Toit. Doelskop: Handré Pollard. Strafdoel: Pollard. Skepdoel: Pollard.